SL

Bruselj, 22.12.2009

COM(2009)698 konč.

POROČILO KOMISIJE SVETU, EVROPSKEMU PARLAMENTU, EVROPSKEMU EKONOMSKO-SOCIALNEMU ODBORU IN ODBORU REGIJ

LETNO POROČILO SAPARD – LETO 2008

SEC(2009)1715

POROČILO KOMISIJE SVETU, EVROPSKEMU PARLAMENTU, EVROPSKEMU EKONOMSKO-SOCIALNEMU ODBORU IN ODBORU REGIJ

LETNO POROČILO SAPARD – LETO 2008

1. Uvod

Od leta 2000 je Evropska unija (EU) okrepila predpristopno pomoč za razvoj podeželja desetih držav kandidatk iz vzhodne in srednje Evrope, tako da je ustanovila Sapard, posebni pristopni program za kmetijstvo in razvoj podeželja. Za njegovo izvajanje je bil izbran edinstven pristop: nacionalni organi v državah prosilkah so prevzeli polno odgovornost s popolno „decentaliziranim upravljanjem“ in tako omogočili uresničevanje programa Sapard. Eden od ciljev je izvajanje številnih manjših projektov s področja razvoja podeželja, drugi pa vzpostavljanje struktur, ki bodo zmožne ob pristopu uporabljati acquis communautaire. Podrobne informacije o izvajanju programa Sapard so v letnih poročilih preteklih let, objavljenih na spletni strani Komisije: http://ec.europa.eu/agriculture/external/enlarge/publi/index_en.htm.

To poročilo se nanaša zlasti na finančno izvajanje programa Sapard v Bolgariji, Romuniji in na Hrvaškem, saj so bili programi Sapard za osem novih držav članic (DČ), ki so se pridružile EU 1. maja 2004, končani. V letu 2004 so nove države članice prenehale sklepati pogodbe v okviru programov Sapard in se preusmerile na sklepanje pogodb v okviru popristopnih programov za razvoj podeželja. Izplačila končnim upravičencem v okviru programov Sapard so se končala proti koncu leta 2006.

Bolgarija in Romunija, ki sta se pridružili EU 1. januarja 2007, sta prav tako prenehali sklepati pogodbe s končnimi upravičenci v okviru programov Sapard 31. oktobra 2007 oziroma 31. julija 2007.

Program za Hrvaško je bil odobren z Odločbo Komisije dne 8. februarja 2006. S Sklepom Komisije 2006/658/EC z dne 29. septembra 2006 o prenosu upravljanja je Hrvaška postala upravičena do prejemanja sredstev iz skladov Sapard. V letu 2008 so se nadaljevala tako sklepanja pogodb s končnimi upravičenci kot finančno izvajanje programov.

2. Izvajanje in upravljanje programa

Letno poročilo Sapard za 2005 vsebuje oceno doseganja ciljev v osmih novih državah članicah, ki so končale s sklepanjem pogodb. Po končanem sklepanju pogodb v letu 2007 sta tudi Bolgarija in Romunija v letnem poročilu Sapard za 2007 pripravili podobno analizo.

2.1 Skupni rezultati izvajanja [1]

Ker se je v Bolgariji in Romuniji leta 2007 končalo sklepanje pogodb s končnimi upravičenci v okviru programov Sapard, je bilo izvajanje teh programov v letu 2008 predvsem usmerjeno k finančnemu izvajanju in problemom nadzora. Le Hrvaška je v letu 2008 še imela možnost sklepanja pogodb za sredstva iz skladov EU za končne upravičence.

Konec leta 2008 je bilo v okviru programov Sapard državam upravičenkam dodeljenih skupaj 2 936 milijonov EUR pomoči za obdobje med 2000 in 2006, od tega je bilo 1 334,1 milijonov EUR dodeljenih osmim državam članicam, ki so se pridružile EU leta 2004 [2], in 1 601,9 milijona EUR Bolgariji, Romuniji in Hrvaški.

V tem obdobju je Komisija dejansko izplačala skupni znesek v višini 2 446,4 milijona EUR [3], in sicer znese 99,6 % celotnega odobrenega zneska za osem novih držav članic, in 69,8 % za Bolgarijo, Romunijo in Hrvaško.

V letu 2008 so se programi za Litvo, Latvijo in Poljsko končali z izplačili za končno izravnavo za Litvo in Poljsko. Za Latvijo, kjer so znašali upravičeni izdatki EU, prijavljeni v EUR, le 88 % sredstev, dodeljenih programu, je bil izdan zahtevek za vračilo zneska za izravnavo negativne končne bilance, ki ga je treba izplačati Komisiji. Osem novih držav članic je sklenilo več kot 34 000 projektov, ki so bili obračunani s prispevkom Skupnosti v znesku 1 448 milijonov EUR. V skladu s pravili za prehod s programa Sapard na program za razvoj podeželja so lahko nove države članice plačila za preostale večletne obveznosti iz programa Sapard za obdobje 2004–2006 vključile v okvir svojih prehodnih programov za razvoj podeželja.

Napredek v letu 2008, merjen na podlagi plačil, ki jih je izplačala Komisija Bolgariji, Romuniji in Hrvaški [4], se je upočasnil, zlasti zaradi problemov nadzora v Bolgariji in Romuniji in zaradi nizke stopnje črpanja sredstev pri upravičencih na Hrvaškem. Konec leta 2008 je izvrševanje celotnega izplačila od začetka programov, merjeno v odstotkih razpoložljivih sredstev iz skladov za te tri države, znašalo 69,8 %, medtem ko je konec leta 2006 in 2007 znašalo 46 % oziroma 62 %.

Na dan 31. julija 2007, ko je Romunija prenehala sklepati pogodbe s končnimi upravičenci, je znašal pogodbeni znesek 1 132 milijona EUR. Konec leta 2008 se je pogodbeni znesek zmanjšal na približno 1 066 milijonov EUR sredstev iz skladov EU za preko 4 500 projektov, med katerimi je bilo skoraj 4000 končanih. To 6-odstotno zmanjšanje je posledica odpovedi projektov.

Trije največji ukrepi „naložbe v kmetijska gospodarstva“, „predelava in trženje kmetijskih in ribiških proizvodov“ in „naložbe v podeželsko infrastrukturo“, ki pomenijo 87 % celotnega dodeljenega zneska v okviru programa, so vsebovali blizu 3 300 odobrenih projektov, med katerimi je bilo ob koncu leta 2008 skoraj 3 000 končanih. Na koncu leta 2008 so izplačila Romuniji od njenega začetka, vključno z izplačanimi predplačili, dosegla 843,5 milijonov EUR ali 72,7 % dodeljenega zneska za program Sapard.

Na dan 31. oktobra 2007, ko je Bolgarija prenehala sklepati pogodbe s končnimi upravičenci, je znašal pogodbeni znesek 458 milijonov EUR. Konec leta 2008 se je pogodbeni znesek zmanjšal na približno 376 milijonov EUR sredstev iz skladov EU za preko 2700 projektov, med katerimi je bilo končanih več kot 2 100. To 18-odstotno zmanjšanje je posledica odpovedi projektov.

Trije največji ukrepi „naložbe v kmetijska gospodarstva“, “predelava in trženje kmetijskih in ribiških proizvodov“, skupaj s podukrepom „veleprodajni trgi“ ter „razvoj in diverzifikacija gospodarskih dejavnosti“, so predstavljali 80-odstotnem celotnega dodeljenega zneska v okviru programa, z blizu 2 300 odobrenimi projekti, med katerimi je bilo na koncu leta 2008 končanih več kot 1 900. Nizek delež črpanja sredstev iz skladov, izmerjen na koncu leta 2007 in v letu 2008, je imel za posledico zmanjšanje dodeljenih sredstev EU za 27,6 milijona EUR v letu 2008, nadaljnje zmanjšanje za 45,7 milijona EUR pa se pričakuje v letu 2009, kar pomeni, da se bodo začetna dodeljena sredstva za program v višini 444,7 milijonov EUR zmanjšala za 16 % na 371,4 milijona EUR.

Na koncu leta 2008 so izplačila Bolgariji od vključitve v program, vključno z izplačanimi predplačili, dosegla 265,2 milijona EUR ali 63,6% dodeljenega zneska za program Sapard.

Program Sapard za Hrvaško, sprejet februarja 2006, s prenosom upravljanja v septembru 2006, je na podlagi enega samega letnega sporazuma o financiranju (AFA, Annual Financing Agreement) za leto 2006 pridobil odobreni znesek 25 milijonov EUR. Ta znesek je bil dodeljen za ukrepa „naložbe v kmetijska gospodarstva“ in „predelava in trženje kmetijskih in ribiških proizvodov“.

Sklepanje pogodb za sredstva iz skladov EU je bilo konec leta 2008 še vedno v teku in pogodbeni znesek je takrat znašal okrog 10,5 milijona EUR, kar je bilo enako 42 % dodeljenega zneska za program. Konec leta 2008 je bilo 16 od 33 odobrenih projektov že končanih. Na koncu leta 2008 so dosegla izplačila Hrvaški od njene vključitve v program 9,5 milijona EUR, vključno s predplačilom v višini 7,2 milijona EUR, ki pomeni 37,9 % dodeljenega zneska za program Sapard.

Skupni znesek javnih sredstev, ki je bil konec leta 2008 izplačan končnim upravičencem in prijavljen v okviru vseh programov Sapard, znaša 3 415 milijonov EUR (3 113 milijonov EUR na koncu leta 2007), pri čemer znaša prispevek Skupnosti 2 562 milijonov EUR (2 333 milijonov EUR na koncu leta 2007). Ker so večji delež naložb v okviru programa Sapard naložbe, ki ustvarjajo prihodek in se financirajo iz javnih virov v do 50-odstotnem deležu, znaša celotni neposredni vpliv podpore Skupnosti v okviru instrumenta Sapard skupaj z zasebnim financiranjem okrog 6 123 milijone EUR (5 683 milijonov EUR na koncu leta 2007) v obliki naložb in zagotovljenih storitev. Zato ima vsak euro, ki ga prispeva Skupnost v okviru programa Sapard, za posledico naložbo 2,39 EUR. V zadnjih treh letih se vrednost tega finančnega vzvoda ni spreminjala.

3. Ocena doseganja ciljev

Ocena doseganja ciljev instrumenta Sapard je bila v desetih državah upravičenkah začetnega programa Sapard glede na njegove cilje v podrobnostih zajeta v letnih poročilih Sapard za leti 2005 in 2007. Ugotovljeno je bilo, da različni ukrepi, ki se financirajo v okviru programov Sapard, prispevajo k trajnostnemu gospodarskemu razvoju, izboljšanju okolja in življenjskih pogojev ter odpiranju novih priložnosti za delovna mesta na podeželju. Naložbe v kmetijska gospodarstva in živilsko industrijo so zlasti prispevale k doseganju standardov EU.

V okviru naknadnega ocenjevanja osmih že končanih programov v letu 2008, ki še poteka, bo opravljena še horizontalna ocena. Po končanju in naknadnem ocenjevanju programov v Bolgariji, Romuniji in na Hrvaškem bo izdelana podobna ocena.

4. Izvajanje in upravljanje programa

4.1 Spremljanje izvajanja programa

Leta 2008 je Evropska unija nadaljevala sodelovanje z državami upravičenkami, Bolgarijo, Romunijo in Hrvaško, v zvezi z izvajanjem spremljanja in vrednotenja. Poleg rednega spremljanja je v letu 2008 zasedalo šest odborov za spremljanje.

V letu 2008 [5] sta bili sprejeti dve odločbi Komisije o spremembi programa za Bolgarijo in ena o spremembi programa za Hrvaško. Glavni cilj sprememb, sprejetih za Hrvaško, je bila prilagoditev finančne preglednice za koncentracijo sredstev iz skladov na edina dva odobrena ukrepa, da se bolje usmeri programe v pripravo za pristop in izboljša sposobnosti črpanja sredstev.

Prva odločba Komisije iz leta 2008 o spremembi programa za Bolgarijo obravnava prilagoditev finančnih preglednic, ki morajo upoštevati dejansko stopnjo sklepanja pogodb in izvajanja. Druga odločba Komisije, sprejeta v letu 2008, obravnava spremembo finančnih preglednic, ki morajo upoštevati zmanjšanje dodeljenih sredstev iz letnega sporazuma o financiranju (AFA) 2004 za 27,6 milijona EUR. Gre za del odobrenega zneska, ki še ni bil poravnan z izplačilom na račun in za katerega Komisija do konca leta 2007 še ni prejela sprejemljive vloge za izplačilo v skladu s členom 4 letnega sporazuma o financiranju 2006.

4.2 Pravni okvir

V decembru 2008 je Komisija podaljšala rok do zmanjšanja dodeljenih sredstev iz letnih sporazumov o financiranju za 2006, ki jih je podpisala z Bolgarijo, Romunijo in Hrvaško s konca leta 2008 na konec leta 2009, da bi državam ponudila priložnost povečati črpanje za projekte, sklenjene v okviru programa Sapard z izvajanjem izplačil do konca leta 2009.

Ker je leto 2008 predzadnje leto izvajanja preostanka programov Sapard za Bolgarijo, Romunijo in Hrvaško, so ustrezne uredbe v letu 2008 ostale nespremenjene.

Zadnji predpis, ki zadeva program Sapard, je Uredba Komisije (ES) št. 248/2007 z dne 8. marca 2007, ki se izrecno nanaša na prehod Bolgarije in Romunije od programa Sapard k načrtovanju razvoja podeželja kot držav članic in na nadaljevanje uporabe letnih sporazumov in večletnih sporazumov o financiranju (MAFA, Multi-annual Financing Agreement) v okviru programa Sapard.

5. Dejavnosti glede prenosa upravljanja, revizij in nadzora

5.1 Posodobitev prenosa upravljanja pomoči in nadzornih misij [6]

Komisija odobri prenos upravljanja pomoči Sapard na države kandidatke. Leta 2008 Komisija ni izdala nobene odločbe in ni opravila nobene revizijske misije za prenos.

V skladu s členom 3(3) Uredbe Komisije (ES) št. 2222/2000 z dne 7. junija 2000 Komisija spremlja tudi nadaljnjo skladnost s pogoji in določbami navedene uredbe, vključno s Prilogo. Na tej podlagi sta bili v maju in juniju 2008 v Bolgariji oziroma Romuniji opravljeni dve misiji spremljanja.

5.1.1 Bolgarija

Ugotovitve preverjanj, ki jih je opravila misija maja 2008, so pokazale, da so bila nekatera akreditacijska merila v primeru Bolgarske agencije Sapard slabo izvajana, namreč naknadni nadzori (omejeni na preverjanje fizičnega obstoja naložb), standard za človeške vire (zelo pogoste menjave osebja) in naloge spremljanja (zlasti oddelek notranje revizije in oddelek za boj proti goljufijam in za preprečevanje korupcije). Vidiki skladnosti te misije so opisani v podpoglavju 5.3.1 tega poročila.

Po opravljeni misiji so bili bolgarski organi z dopisom iz junija 2008 pozvani, da pripravijo načrt za odpravo pomanjkljivosti in da obveščajo Komisijo o izvajanju takšnega načrta. Komisija je bolgarske organe prav tako seznanila z ustavitvijo povračil za tri pomembne ukrepe, dokler se tak načrt ne bo pravilno izvajal. Poročilo neodvisne agencije za revizijo (Ernst and Young), ki so ga bolgarski organi Komisiji v novembru 2008 poslali, je potrdilo, da so bili vsi predvideni ukrepi iz načrta ukrepov v zvezi s pomanjkljivostmi pri dodeljevanju izvedeni. V decembru je nacionalni odredbodajalec v dopisu izjavil, da je bil načrt o ukrepih izpolnjen, kar je potrdil tudi neodvisni revizijski organ. Službe GD za kmetijstvo so po podrobni preučitvi prejetega revizijskega poročila ugotovile, da je bil narejen pomemben napredek, vendar kot je ugotovila tudi neodvisna revizijska agencija, sta bila dva ukrepa izpolnjena le delno.. To je bilo z dopisom v januarju 2009 bolgarskim organom tudi navedeno, da bo Komisija takoj, ko bosta tudi ti dve vprašanji ustrezno obravnavani in si bo Bolgarija vztrajno prizadevala za izpolnjevanje novih postopkov nadzora po načrtu ukrepov, preučila ponovno uvedbo povračil za prijavljene izdatke za Sapard.

Ker konec leta 2008 načrt ukrepov ni bil v celoti izpolnjen, so bila na ta datum povračila prijavljenih izdatkov v vrednosti 11,4 milijona EUR za navedene ukrepe s strani Komisije še vedno ustavljena. Izplačevanje povračil Bolgariji se je znova začelo v septembru 2009.

5.1.2 Romunija

Druga misija za spremljanje je bila opravljena junija 2008 je bila v Romuniji. Cilj te misije je bil najti razumno zagotovilo o nadaljnji skladnosti nacionalnega odredbodajalca, nacionalnega sklada in agencije Sapard s pogoji in določbami večletnega sporazuma o financiranju in zagotoviti, da odobreni in preneseni postopki in strukture delujejo na zadovoljiv način.

Revizija je odkrila, da so bili sistem notranjega nadzora in številna akreditacijska merila izjemno pomanjkljivi in je vzbudila veliko dvomov o učinkovitosti nadzornega postopka pri dodeljevanju pomoči za naložbe.

Na podlagi teh ugotovitev so bili romunski organi z dopisom z začetka julija 2008 pozvani, da pripravijo načrt ukrepov za odpravo ugotovljenih pomanjkljivosti in po njihovi izvedbi o tem obvestijo Komisijo. Dopis je poudaril odgovornosti nacionalnega odredbodajalca, da zagotovi ustrezno izvajanje ukrepov za odpravo nepravilnosti, kar je morala potrditi neodvisna agencija za revizijo. Zaradi resnosti ugotovitev je bil nacionalni odredbodajalec tudi pozvan, da Komisiji ne pošilja zahtevkov za povračila stroškov in da ustavi izplačila končnim upravičencem, dokler ne bodo izvedeni ukrepi za odpravo nepravilnosti. Nadalje je GD za kmetijstvo Romuniji prenehal izplačevati povračila prijavljenih izdatkov za vse ukrepe programa.

GD za kmetijstvo je Romunijo tudi obvestil, da bo preučil ponovno uvedbo povračil izdatkov, ko bo prejel potrdilo o tem, da je bil načrt ukrepov ustrezno izpolnjen in da je to potrdila tudi neodvisna revizijska agencija.

Konec julija 2008 je Romunija predložila načrt ukrepov. Z dopisom, ki je bil poslan oktobra 2008, so romunski organi službe Komisije obvestili, da so bila povračila končnim upravičencem ponovno uvedena 1. oktobra 2008. Z dopisom, ki je bil poslan novembra 2008, so romunske oblasti službe Komisije obvestile, da ocenjujejo, da je bil načrt ukrepov izveden. Ta ocena je temeljila na poročilu Romunskega računskega sodišča. Čeprav je bilo poročilo zaključeno kot pozitivno glede ustreznosti opravljenih ukrepov za odpravo pomanjkljivosti, je kljub temu ugotovilo številne pomanjkljivosti glede akreditacije, ki še niso bile ustrezno popravljene. Nadalje revizijsko poročilo ni sistematično opisalo in utemeljilo dejansko opravljenega dela romunskih organov in rezultatov, doseženih z izvedbo načrta ukrepov, zlasti z vidika vprašanja skladnosti.

Službe Komisije so analizirale poročilo tudi zato, da bi ugotovile, ali lahko na tej podlagi nadaljujejo izplačila iz programa Sapard Romuniji. Ta razčlemba je pokazala, da so v zvezi z nekaterimi vprašanji potrebne nadaljnje informacije o obsegu dela, ki so ga opravili romunski organi. Zastavljalo se je zlasti vprašanje, ali so projekti potekali po nepooblaščenih postopkih in tako pomenili finančno tveganje. Zahtevane so bile tudi nadaljnje informacije o dodatnih preverjanjih naložbenih projektov in informacije o obsegu in vsebini opravljenih preverjanj na ravni plačilne agencije in agencije za revizijo.

V dopisu iz decembra 2008 je Romunija predložila dodatno izjavo o izdatkih in vlogo za izplačilo za obdobje do 30. novembra 2008. Ker romunski organi še niso mogli oceniti osnovnega finančnega tveganja, je bilo v analizi Komisije sklenjeno, da se glede nekaterih vprašanj zahtevajo dodatne informacije. Odločitev o nadaljevanju izplačil bo odvisna od zadovoljivega odzivanja romunskih organov na dodatne zahteve. Ker konec leta 2008 načrt ukrepov ni bil v celoti izpolnjen, so bila na ta datum povračila prijavljenih izdatkov v vrednosti 141,5 milijona EUR s strani Komisije še naprej ustavljena. Izplačevanje povračil Bolgariji se je znova začelo v juliju 2009.

5.2 Odločbe o potrditvi obračunov

V skladu z zahtevami iz Uredbe (ES) št. 2222/2000 mora Komisija potrditi obračune agencij Sapard, ki so bile ustanovljene v državah kandidatkah.

Na tej podlagi je Komisija 30. septembra 2008 sprejela odločbo, s katero je potrdila obračune za leto 2007 za Bolgarijo in Hrvaško. Dokler ni opravljen ponovni pregled dodatnih informacij, ki jih je morala predložiti Romunija, v tej fazi ni mogoče sprejeti odločbe o potrditvi obračunov za to državo.

5.3 Potrditev skladnosti

V letu 2008 je, enota, ki je na GD za kmetijstvo pristojna za revizijo izdatkov v programih Sapard, opravila dve revizijski misiji, eno v Bolgariji in eno v Romuniji.

5.3.1 Bolgarija

Zaradi primerov domnevnih goljufij, ki jih je odkril OLAF, je maja 2008 potekala v Bolgariji revizijska misija, ki naj bi ocenila, ali so primeri domnevnih goljufij povezani s pomanjkljivostmi sistemskega nadzora. Izvršena revizija skladnosti je bila osredotočena na ukrepe „naložbe v kmetijska gospodarstva“, „predelava in trženje kmetijskih in ribiških proizvodov“, „diverzifikacija gospodarskih dejavnosti za zagotovitev alternativnega dohodka“ in „razvoj in izboljšanje podeželske infrastrukture“.

Preverjanja so bila opravljena predvsem za pridobitev zagotovila, da se nadzorni sistem izvaja v skladu z akreditiranimi postopki in da se preverjanja izvajajo v skladu z zahtevanimi standardi. Revizija je ugotovila resne slabosti, zaradi katerih je GD za kmetijstvo z dopisom, ki je bil poslan v juniju 2008, ustavil izplačila Bolgariji za ukrepe „naložbe v kmetijska gospodarstva“, „predelava in trženje kmetijskih in ribiških proizvodov“ vključno s podukrepom „veleprodajni trgi“ ter „razvoj in diverzifikacija gospodarskih dejavnosti“, predvsem zaradi neupoštevanja pravil za oddajo ponudb pri sklepanju pogodb v okviru programov Sapard. Ti ukrepi znašajo okrog 80 % celotnega zneska, ki je bil dodeljen za ta program. Posledica odkritih slabosti je bila že omenjena ustavitev izplačil s strani Komisije (glej 5.1.1.).

5.3.2 Romunija

Poleg misije, ki je bila opravljena junija 2008, je bila revizija skladnosti v Romuniji opravljena tudi septembra 2008, njen cilj pa je bil prepričati se, ali so bili postopki upravljanja, nadzora in sankcij, ki so bili vzpostavljeni v Romuniji v zvezi z nekaterimi odobrenimi ukrepi programov Sapard, kot so „izboljšanje struktur za kontrolo kakovosti, veterinarsko in fitosanitarno kontrolo, kakovost živil in varstvo potrošnikov“, „naložbe v kmetijska gospodarstva“, „pridelovalne metode v kmetijstvu, ki so namenjene varstvu okolja in ohranjanju podeželja“ in „gozdarstvo“, v skladu z določbami ustreznega večletnega sporazuma o financiranju. Glavne ugotovitve so se nanašale na skladnost postopka zasebnih naročil, nepravilnosti v zvezi s postopkom javnega naročanja, nadzor agencije Sapard na centralni ravni in na dokaze ter dokumentacijo o izvedenih preverjanjih na kraju samem.

Izid revizije skladnosti, npr. možnost finančnih popravkov zadevnih izdatkov, bo preučen na koncu postopkov potrjevanja obračunov.

5.4 Delo, opravljeno v zvezi z Evropskim računskim sodiščem

Za namen izjave o zanesljivosti za leto 2007 (DAS 2007) je revizija Evropskega računskega sodišča obsegala pregled postopka Komisije o potrditvi obračunov za Romunijo in Bolgarijo. Revizija Računskega sodišča je vsebovala tudi pregled postopka Komisije o potrditvi skladnosti za isti dve državi. Po tem drugem pregledu je Evropsko računsko sodišče ugotovilo, da revizijska misija za ugotavljanje skladnosti v Romuniji ni pokrila območja tveganja glede skladnosti s pravili Komisije o javnem naročanju (t. i. „Navodila št. 104“). Službe Evropske komisije so preučile delo, ki ga je opravilo Evropsko računsko sodišče, in tudi odgovore držav članic ter spremljale nekatera vprašanja, ki so bila načeta v obeh državah.

5.5 Informacije o nepravilnostih

OLAF je v letu 2008 prejel 230 prvih uradnih obvestil in 632 posodobljenih sporočil o nepravilnostih, ki so bile zaznane v okviru vseh programov Sapard (v celotnem obdobju 2003–2008 skupaj 876) [7].

Število sporočil se je v primerjavi z letom 2007 povečalo za 8 %. To spremembo je mogoče pojasniti z več razlogi. Hrvaška je začela poročati o nepravilnostih v zvezi s programi Sapard šele v letu 2008. Poljska in Madžarska sta odkrili nove nepravilnosti v naknadnih nadzorih po končnih plačilih upravičencem. Romunija je poročala o dvakrat toliko primerih nepravilnosti kot v letu 2007.

Največje število poročil je prispelo iz Romunije, Bolgarije in Poljske. V primerjavi s številkami iz leta 2007 je opazen porast v številu odkritih primerov v Bolgariji, na Madžarskem, v Litvi, Latviji, na Poljskem in v Romuniji. Na Češkem, v Sloveniji in na Slovaškem je opazen upad.

Finančni prispevek Skupnosti po programu Sapard, ki ga to zadeva, se je povečal za 334 % v primerjavi z letom 2007, znesek povračil pa za 294 %. Zdi se, da so bile številne nepravilnosti odkrite po končnih izplačilih in so se končale s polnim vračilom odobrenega zneska.

Le Bolgarija, Romunija in Hrvaška so poročale o primerih domnevnih goljufij. Gre za 71 % od skupno 2008 primerov v Bolgariji, 50 % primerov na Hrvaškem in 6 % primerov v Romuniji.

Najpogostejše metode odkrivanja v letu 2008 so „nacionalni upravni ali finančni nadzor“, „nadzor dosežkov na kraju samem“, „notranji informator“ in „preverjanje dokumentacije“. Enak trend je bil zapažen v letu 2007, vendar je „notranji informator“ nova pomembna prvina in o takšnih primerih je poročala Bolgarija.

Najbolj pogoste vrste nepravilnosti v letu 2008 so bile: „neizpolnjevanje prevzetih obvez“ (23 % primerov), „ponarejena dokazila“ (19 %) in „neupoštevanje drugih predpisov/pogodbenih pogojev“ (19 %). Največjo spremembo v primerjavi z letom 2007 predstavlja delež primerov, ki vključujejo „ponarejena dokazila“, tj. porast s 4 % na 19 %. Večino takšnih primerov je sporočila Bolgarija.

6. Sodelovanje z mednarodnimi organizacijami

Evropska komisija je v zadnjih letih močno razvila sodelovanje z mednarodnimi finančnimi institucijami na področju predpristopne pomoči za razvoj podeželja. Posledica tega je bilo boljše razumevanje delovanja programov Sapard in možnih področij sodelovanja med mednarodnimi finančnimi institucijami in službami Komisije na tem področju. Pristop, ki ga je uveljavil Sapard, se zdaj uporablja v okviru komponente za razvoj podeželja IPA.

[1] Prilogi A in B vsebujeta horizontalni pregled.

[2] Češka republika (CZ), Estonija (EE), Madžarska (HU), Latvija (LV), Litva (LT), Poljska (PL), Slovaška (SK) in Slovenija (SI).

[3] Predplačila in povračila plačil vsem državam.

[4] Priloga C vsebuje informacije za vsako državo posebej.

[5] Annex D.

[6] Priloga E.

[7] Priloga F.

--------------------------------------------------